Hvorfor bliver tænderne misfarvede?
En skinnende perlerække af kridhvide tænder er for mange synonym med sundhed, skønhed og ikke mindst ungdom. For ja, dine tænder var med høj sandsynlighed væsentligt hvidere, da du var barn – og det er helt naturligt.
Vores tænder bliver nemlig mere gule og misfarvede med alderen, i takt med at der opstår slid på tandemaljen. På den måde kommer tandbenets varme, gullige farve gradvist til syne – hvilket altså får tænderne til at se mere gullige ud.
Misfarvninger kan også skyldes defekter i tænderne, arvelige årsager eller en død nerve – for eksempel i forbindelse med en rodbehandling. Den slags for misfarvninger går i tandlægebranchen under navnet interne misfarvninger.
Omvendt taler tandlæger også om eksterne misfarvninger. Som navnet antyder, skyldes eksterne misfarvninger udefrakommende påvirkninger.